Þeim fjölgar til muna jarðskjálftamælunum við Grímsvötn um helgina. Tíu vísindamenn eru á leiðinni þangað á snjóbíl, jöklajeppa og vélsleðum með tólf kílómetra langan ljósleiðara. Hann mun gegna hlutverki tólf þúsund jarðskjálftamæla.
"Þessi ljósleiðari mun gegna því hlutverki að vera notaður sem jarðskjálftamælir. Það er í rauninni sent ljós eftir leiðaranum. Á metra fresti eru endurkastfletir sem virka eins og jarðskjálftamælar. Þannig að þetta er svona svipað eins og að leggja út net eða línu með tólf þúsund jarðskjálftamælum."
Segir Kristín Jónsdóttir jarðeðlisfræðingur og fagstjóri náttúruvár á Veðurstofu Íslands. Hún segir að takist þetta verði hægt að greina miklu minni skjálfta en áður og líka ná upplýsingum sem sýni betur byggingu eldstöðvarinnar. Grímsvatnakerfið er virkasta eldstöðvarkerfi landsins og þar gaus síðast fyrir tíu árum. Kristín segir að mæling skjálfta með ljósleiðara sé það nýjasta í jarðskjálftaheiminum.
"Þannig að það er það sem er nýtt í þessu að það hefur aldrei verið lagður ljósleiðari yfir svona jökul eins og við erum að fara að gera núna. Hvernig festir maður ljósleiðarann á jökulinn? Já, það er eiginlega búinn að vera heilmikill hausverkur og við erum í rauninni bara að renna blint í sjóinn með þetta. Kollegar mínir eru búnir að vera að smíða plóg."
Sá plógur er engin smásmíði, hundrað kíló, og verður dreginn af snjóbíl. Ofan á plóginn er ljósleiðarinn festur og þræddur um rör niður með beittu stálblaði sem ristir 70 sentimetra ofan í jökulinn þar sem ljósleiðarinn fær samastað. Tölva verður tengd við ljósleiðarann og stór diskastæða til að rúma gögnin. Ljósleiðarinn verður tengdur við rafstöð á Grímsfjalli. Andreas Fichtner prófessor við ETH-háskólann í Zürich og nemendur hans standa að standa að verkinu í samstarfi við Veðurstofu Íslands.
"Við verðum þarna í nokkra daga og gistum í skálanum upp á Grímsfjalli. Er þetta ekki eitt af svona skemmtilegri verkefnum sem maður gerir? Þetta er mjög skemmtilegt alltaf gaman að fara upp á jökul. Þetta er auðvitað svolítið sérstakt að fara núna í miðju gosi þarna upp eftir. En þetta er eitthvað sem var ákveðið með mjög löngum fyrirvara. Þannig að ég ætla ekkert að breyta út af því."
Hópur íslenskra og svissneskra jarðvísindamanna er nú á leið á Vatnajökul til þess að leggja tólf kílómetra langan ljósleiðara frá Grímsfjalli í Grímsvötn. Hann verður ígildi tólf þúsund jarðskjálftamæla og á eftir að gagnast afar vel, segir Kristín Jónsdóttir, einn leiðangursmanna. 